**Mistoqsija għal tweġiba bil-miktub E-000607/2019**

**lill-Kummissjoni**

Artikolu 130 tar-Regoli ta’ Proċedura

**Eleonora Evi (EFDD), Bart Staes (Verts/ALE), Fabio Massimo Castaldo (EFDD), Younous Omarjee (GUE/NGL), Julie Ward (S&D), Thomas Waitz (Verts/ALE), Isabella Adinolfi (EFDD), John Flack (ECR), Isabella De Monte (S&D), Mark Demesmaeker (ECR), Pascal Durand (Verts/ALE), Keith Taylor (Verts/ALE), Anja Hazekamp (GUE/NGL), Benedek Jávor (Verts/ALE), Dario Tamburrano (EFDD), Alex Mayer (S&D), Stefan Eck (GUE/NGL), Ivo Vajgl (ALDE), Heidi Hautala (Verts/ALE), Emil Radev (PPE), Guillaume Balas (S&D), Miriam Dalli (S&D), Marlene Mizzi (S&D), Tilly Metz (Verts/ALE), Karin Kadenbach (S&D), Sirpa Pietikäinen (PPE) u Florent Marcellesi (Verts/ALE)**

Suġġett: Projbizzjoni fl-UE kollha tal-użu ta' annimali selvaġġi fiċ-ċirkli minħabba raġunijiet ta' sigurtà pubblika, sikurezza pubblika, saħħa tal-bniedem u saħħa tal-annimali

L-użu ta' annimali selvaġġi fiċ-ċirkli għandu riperkussjonijiet fuq is-sigurtà pubblika, is-sikurezza pubblika, is-saħħa tal-bniedem u s-saħħa tal-annimali.

L-inadegwatezza tal-istrutturi li fihom jinżammu l-annimali, il-prossimità taċ-ċirkli għal żoni urbani u n-nuqqasijiet fil-miżuri ta' sigurtà ta' spiss iwasslu għal inċidenti[[1]](#footnote-1).

Barra minn hekk, minħabba n-natura itineranti taċ-ċirki, l-annimali jkollhom jgħaddu minn vjaġġi twal u rilokazzjonijiet bla waqfien, u jqattgħu żmien twil fi trakkijiet u gaġeġ żgħar ħafna, bil-konsegwenza li r-riskju ta' tixrid tal-mard u ta' inċidenti matul it-trasport tagħhom jiżdied.

In-nuqqas ta' armonizzazzjoni f'dan il-qasam ikompli jaggrava dan it-tħasib. Hemm tnejn u għoxrin Stat Membru li diġà daħħlu fis-seħħ restrizzjonijiet, jiġifieri projbizzjoni parzjali jew sħiħa, u l-istess għamlu diversi muniċipalitajiet. Madankollu, dawn ikollhom jaċċettaw ċirkli bl-annimali li jgħaddu mit-territorju tagħhom.

F'dan il-kuntest jenħtieġ li wieħed isemmi wkoll it-tħassib dwar il-benessri tal-annimali, flimkien man-nuqqas ta' valur edukattiv tal-wirjiet li jinvolvu l-annimali u n-nuqqas ta' appoġġ min-naħa taċ-ċittadini tal-UE favur l-użu tal-annimali selvaġġi fiċ-ċirkli[[2]](#footnote-2).

Fid-dawl ta' dan ta' hawn fuq:

1. Il-Kummissjoni biħsiebha tħejji proposta għal projbizzjoni fl-UE kollha tal-użu ta' annimali selvaġġi fiċ-ċirkli?

2. Il-Kummissjoni tista' tagħmel kjarifika dwar jekk iċ-ċirki li jużaw annimali selvaġġi jirċevux appoġġ permezz ta' programmi ffinanzjati mill-UE?

1. Sors: http://www.eurogroupforanimals.org/wp-content/uploads/E4A-Circus\_Report-Digital-OK-v2.pdf?utm\_source=PDF&utm\_campaign=CircusReport [↑](#footnote-ref-1)
2. https://www.change.org/p/european-union-ban-wild-animals-in-circuses [↑](#footnote-ref-2)